Eg takkar igjen for svaret, og eg deler fullt ut statsrådens haldning. Det har vorte skapt ein optimisme dei siste åra, fordi ein har fått ei meir lønsam næring, både på sjø og på land. Men dei stoppane vi no ser, både når det gjeld strukturordningar, som statsråden nemnde, og distriktskvoteordningar – den uklarheita som ligg der – er utan tvil skadeleg for framtida for norsk fiskeri. Vi må få klarheit så snart som mogleg. Eg er svært glad for at statsråden i ein tidlegare debatt, den 15. mars, uttrykte at «det er en selvfølge at kvantumet som er satt av under distriktskvoteordninga, selvfølgelig skal gå til bedrifter som driver lønnsomt. Vi skal ikke subsidiere bedrifter som står på konkursens rand». Likevel er det usikkert korleis dette skal gjerast i praksis fordi ein eller annan må avgi desse distriktskvotane som fylkeskommunane skal fordele. Eg håpar at vi så snart som mogleg kan få ei avklaring. Kva er det som konkret vil vere departementet sitt utspel når det gjeld distriktskvotar?